Title: Izrada e-aktivnosti
Course: Uvod u e-učenje za nastavnike strukovnih škola > Section: Modul 4: Izrada e-aktivnosti

Izrada e-aktivnosti

Termin e-aktivnost formulirala je Gilly Salmon, a značenje mu je "online zadatak"; to je okvir za dinamično i interaktivno učenje.

E-aktivnost je jednostavan zadatak koji zadaje moderator, a koji zahtijeva određenu vrstu interakcije među polaznicima. U obzir treba uzeti teškoće/ograničenja tipična za pojedine faze u tečaju te uključivati učenike i pomoći im u postizanju specifičnih obrazovnih ishoda. E-aktivnosti se mogu preoblikovati pa, ako imate dobru ideju i dobro je pripremite, za ponovnu uporabu bit će dovoljno napraviti male prilagodbe zbog, na primjer, individualnih karakteristika učenika, specifičnog konteksta ili pojave novih informacija. E-aktivnosti su pogodne kako za programe koji se u cijelosti održavaju u  online okruženju, tako i za kombiniranje sa standardnim aktivnostima.

U svakoj e-aktivnosti potreban je element interaktivnosti s drugim polaznicima, npr. preko povratnih informacija o zadacima koje su ispunili drugi polaznici (zadaće, poruke, itd.). Time se stvara osjećaj uključenosti i sudjelovanja, a to je ključni element zadataka koji se temelje na grupnom radu.

Što budete imali više iskustva u vođenju i kreiranju online zadataka, moći ćete raditi sve raznolikije e-aktivnosti dodavanjem multimedije, eksperimentiranjem s raznim alatima te mijenjanjem oblika komunikacije. Kad tehnologija postane uistinu nevidljiva vama i vašim učenicima, fokusiranje na ishode će postati zanimljivo i motivirajuće za sve sudionike.

Pet je ključnih sastojaka e-aktivnosti:

1. spark (iskra): izazov, problem, inspiracija ili poticaj
2. online aktivnost: učenici moraju obaviti određenu aktivnost, napraviti “nešto”
3. element sudjelovanja: učenici moraju započeti interakciju jedni s drugima, na primjer, dajući povratnu informaciju
4. sažetak, vrednovanje, povratna informacija, procjena, analiza: od strane voditelja ili grupe
5. upute i poziv na aktivno sudjelovanje u zadatku

Nemojte očekivati da ćete od prve uspjeti napraviti e-aktivnost u koju će se uključiti svi polaznici tečaja. Pažljivo promatrajte i izvucite pouke (pisanje bilježaka je vrlo korisno) tako da vaši sljedeći pokušaji postanu što bolji. Prihvatite pomoć drugih, testirajte svoje ideje na ljudima izvan tečaja, tražite inspiraciju i ne bojte se kritike.

Tablica e-aktivnosti

Tablica u nastavku obuhvaća sve važne elemente za kreiranje online aktivnosti te je možete koristiti kao pomoć u kreiranju svojih e-aktivnosti. U desnom stupcu nalaze se objašnjenja voditelja temeljena na primjeru aktivnosti videokonferencije iz modula 3.

Naziv e-aktivnosti | Npr. Različiti oblici e-učenja – videokonferencijska diskusija
Obrazovni ishod (više možete pročitati u poglavlju “Obrazovni ishodi”) | Identificirati različite oblike e-učenja u kontekstu strukovnog obrazovanja Upoznati se s videokonferencijskim alatima (Flashmeeting)
Rezultat/ishod | Razumjeti različite oblike e-učenja
Spark | Poticaj za pokretanje e-aktivnosti, na primjer, (1) analiza dva primjera tečajeva e-učenja s aspekta kreiranja i vođenja prema smjernicama koje su pripremili voditelji; (2) predstavljanje voditelja
Broj sudionika | Npr., na videokonferenciji maksimalan broj sudionika je deset plus dva voditelja. Važno za nesinkrone e-aktivnosti: optimalna veličina grupe je uobičajeno 12-20 ljudi
Struktura (što će se događati u e-aktivnosti) | Npr. (1) dobrodošlica polaznicima; (2) definiranje ishoda i principa sastanka; (3) moderirana diskusija; (4) sažetak
Trajanje (vrijeme od početka do kraja e-aktivnosti) | U slučaju videokonferencije, trajanje uključenosti u aktivnosti je isto za nastavnika i polaznika. U slučaju nekih drugih e-aktivnosti, ovo vrijeme je znatno dulje
Vrijeme za voditelja (količina radnih sati koju moraju uložiti) | Npr., dva i pol sata za pripremu i dva sata na vođenje videokonferencije
Radnje koje poduzima voditelj | Specifične radnje koje poduzima voditelj, npr. (1) priprema skice sastanka, (2) organizacija; određivanje datuma, komunikacija putem elektroničke pošte, tehničke pripreme; (3) vođenje konferencije (dobrodošlica, moderiranje, tehnička podrška, sažetak)
Radno opterećenje polaznika (količina radnih sati koju moraju uložiti) | Npr. dva sata
Radnje koje poduzimaju polaznici (specifične radnje koje obavljaju polaznici) | Npr. (1) upoznavanje i isprobavanje alata Adobe Connect, (2) analiza tečaja koje su pripremili voditelji, (3) sudjelovanje u videokonferenciji
Alati korišteni u aktivnosti | Videokonferencija - Adobe Conect
Metode i kriteriji vrednovanja | Npr., nedostatak mjerljive procjene. Povratna informacija u obliku općenitog sažetka koji će sadržavati sljedeće pokazatelje : tehničke (npr., prikazivanje tehničkog izvora problema), sadržajne (npr., analiza uobičajenih stavova, pokušaji da se izbjegnu kontroverze) te interpersonalne (npr., motivacijski potencijal simultane komunikacije)

Vrijeme: 20 minuta.